Euromaidan

Euromaidan (ukraineg: Євромайдан, Yevromaidan 'Plasenn Euro'), pe Emsavadeg ar Maidan, a oa bet un hollad manifestadegoù ha trubuilhoù trevour en Ukraina. Kroget e oa d'an 21 a viz Du 2013 gant manifestadegoù ramzel e Maidan Nezalezhnosti (Plasenn an Dieubidigezh) e Kyiv. Ar manifestadegoù a oa a-enep ar prezidant Viktor Ianoukovytch ha dreist-holl ar c'hoant a oa bet gantañ da chom hep sinañ an emglevioù tostaat etre Ukraina hag Europa, ha gwashoc'h c'hoazh evit an emsavidi e oa bet choazet gantañ tostaat ouzh Rusia hag Unvaniezh Ekonomikel Eurazia. 

Parlamant Ukraina (Rada) a oa savet a-du dija evit an darn vrasañ gant sinañ an emglev gant an Unvaniezh Europat, met Rusia a oa bet o pouezañ kreñv war Ukraina evit nac'hañ an emglev. Manifestadegoù sioul a oa bet da gentañ, aet e oa al luskad war ledanaat ha kroget e oa da c'houlenn ez afe kuit Ianoukovytch hag ar Gouarnamant Azarov. Ar vanifesterien a enebe ouzh breinadur ar gouarnamant, drougimplij ar galloud, torfedoù enep gwirioù Mab-Den, ha levezon an oligarked. Transparency International en doa lakaet an anv Ianoukovytch evel unan eus gwashañ drougskouerioù breinadur dre ar bed. D'an 30 a viz Du e oa bet skarzhet feuls ar vanifesterien, ar pezh a oa bet abeg d'ur c'hounnar brasoc'h c'hoazh. Euromaidan e oa bet ar brasañ luskad a-yoc'h demokratel en Europa abaoe 1989 ha deroù Reveulzi an dinded e 2014.

E-kerzh an emsavadeg, Skouar an Dizalc'hiezh (Maidan) e Kyiv a oa bet ul lec'h gant ur c'hamp eneberezh annezet gant milieroù a dud ha gwarezet gant barikadennoù primsavet. Bez e oa keginoù, lec'hioù pareañ ha lec'hioù evit skignañ kelerier. Ouzhpenn-se e oa leurennoù evit prezegenniñ, lennadennoù a-vouezh uhel, lec'hioù tabut ha leurennoù evit arzourien.Anatomy of Maidan. Virtual tour of the protesters' grounds" . Euromaidan Press. 30 a viz Genver 2014. Ur gward a oa bet savet gant unvezioù tud a-youl vat hag anvet 'Emzifenn Maidan'. Ar re-se a oa gwisket gant unwiskoù ha tokarnioù, gant skoedoù ha goafoù primsavet, gant mein ha bombezennoù dour-tan. Bez e oa bet ivez manifestadegoù e lec'hioù all lies en Ukraina. E Kyiv, e oa bet tarzhet emgannoù gant an nerzhioù polis d'ar 1añ a viz Kerzu; hag ar polis a oa bet o tagañ ar c'hamp d'an 11 a viz Kerzu. Gwasaet e oa c'hoazh an emsavadegoù e kreiz miz Genver, pa oa bet ar gouarnamant oc'h embann lezennoù reut enep emsavadeg. Bez e voe emgannoù marvus e straed Hrushevsky an 19–22 a viz Genver. Goude-se e oa bet an emsavidi o ter'hel savadurioù gouarnamantel e rannvroioù lies dre Ukraina. Ar mare gwashañ a oa bet etre an 18 hga an 20 a viz C'hwevrer, pa oa bet emgannoù straed taer e Kyiv etre stourmerien Maidan hag an nerzhioù polis, an disoc'h a oa bet marv ur c'hant bennak a emsavidi ha 13 poliser.

An disoc'h a oa bet gwelet Yanukovych hag an enebiezh parlamantel o sinañ un emglev d'an 21 a viz C'hwevrer evit kregiñ gant ur mare gouarnamant unanet da c'hortoz, kemmoù bonreizhel ha dilennadegoù en a-raok. Kilet e oa ar polis diouzh kreiz-kêr Kyiv d'an abardaez, goude-se e oa bet Yanukovych ha ministred eus ar gouarnamant o terc'hout kuit diouzh Kyiv. An devezh war-lec'h, ar parlamant en doa digadoriet Yanukovych ha lakaet en e blas ar gouarnamant da c'hortoz. Reveulzi an Dinded a oa bet heuliet nebeut amzer goude gant stagidigezh Krimea ouzh Kevredad Rusia ha kabaduilhoù evit Rusia e reter Ukraina, ar pezh a voe mammenn eus ar brezel etre Ukraina ha Rusia.
 Notennoù ha daveennoù 

Rummad:Istor Ukraina
Rummad:Euromaidan
Rummad:Viktor Ianoukovytch
Rummad:2013